《浔阳舟次望庐山白雪》
清代·张琼英

挂帆入海口，湖波生绮纹。风日澄秋楚天霁，遥见庐山之白云。

澄山合沓迷前后，云气滃濛挟之走。一峰忽卷云向空，秀色苍苍接南斗。

湿翠洗我眼，晴光莹我心，以手揽之不盈襟。有时绝岭照古雪，冻碧积素疑昆岑。

被风吹落飞瀑处，又如银河濯练皎皎垂千寻。山外缥缈犹若此，山中奇绝可知矣。

借问谁续虎溪游，后有髯苏前者李。五老仙人衣紫霞，香炉合侍玉皇家。

中有瑶草间丹砂，安得风马随霓车。朝游沧洲暮蓬莱，飘飖太虚戏九垓。

却骑白鹿归山来，笑揖匡君亦快哉。

作者简介：张琼英，字鹤舫，永丰人。嘉庆辛酉进士，官饶州教授。有《采馨堂诗集》。